C.P.D. Alexandra Yr Wyddgrug

Clwb pêl-droed o dref Yr Wyddgrug, Sir Y Fflint yw Clwb Pêl-droed Alexandra Yr Wyddgrug (Saesneg: Mold Alexandra Football Club) sy'n chwarae yng Nghynghrair Undebol Huws Gray, sef prif adran gogledd Cymru ac ail reng pyramid pêl-droed cenedlaethol Cymru.

Ffurfwyd y clwb yn 1929 ac maent yn chwarae eu gemau cartref ar Barc Alun.

Pêl-droed yn Yr Wyddgrug
Roedd C.P.D. Yr Wyddgrug yn cystadlu yng Nghwpan Cymru ym 1878-79 gan golli 8-1 yn erbyn Llangollen yn y rownd 1af ond llwyddodd y clwb i gyrraedd y rownd gynderfynol ym 1887-88 ac ym 1890-91.

Ym 1881-82, roedd tîm Amaturiaid Y Fflint oedd wedi eu leoli yn nhref Yr Wyddgrug hefyd yn cystadlu yng Nghwpan Cymru ac ym 1894-95 cafwyd dau dîm arall o'r dref yn y Gwpan gyda C.P.D. Sêr Alyn Yr Wyddgurg (Saesneg: Mold Alyn Stars) yn colli 0-21 yn erbyn Yr Amwythig a chyda C.P.D. Sêr Coch Yr Wyddgrug (Saesneg: Mold Red Stars) yn colli 3-5 yn erbyn Y Derwyddon.

Wrth sefydlu Prif Gynghrair Cymru (Saesneg: Welsh Senior League) ym 1890-91, cafodd C.P.D. Yr Wyddgrug wahoddiad i ymuno, ac er iddynt dderbyn y gwahoddiad, nid oedd y clwb yn un o'r chwe clwb ddechreuodd y tymor.

Llwyddodd C.P.D. Yr Wyddgrug i gyrraedd rownd gyntaf Cwpan FA Lloegr ym 1925-26 cyn colli yn erbyn Southport.

C.P.D. Alexandra Yr Wyddgrug
Ffurfiwyd C.P.D. Alexandra Yr Wyddgrug yn 1929 gan chwarae mewn cynghreiriau lleol cyn ymuno â Chynghrair Gorllewin Sir Gaer ar ddechrau tymor 1937-38. Ond wedi'r Ail Ryfel Byd, dychwelodd Alex i chwarae yng Nghymru yng Nghynghrair Cymru (Ardal Wrecsam) tan cael gwahoddiad i fod yn un o glybiau gwreiddiol Y Gynghrair Undebol ym 1990.

Yn 1992 cafodd y clwb wahoddiad i fod yn un o'r 20 clwb yn nhymor cyntaf Uwch Gynghrair Cymru gan orffen y tymor cyntaf yn yr 13eg safle cyn colli eu lle ym mhrif adran Cymru ar ddiwedd tymor 1994-95.

Cyfeiriadau

Alexandra yr Wyddgrug